Andrew Watt

Andrew Watt (myös Andrew Wotman, s. 20. lokakuuta 1990 New York,  New York, Yhdysvallat), joka tunnetaan myös taiteilijanimellä Watt, on yhdysvaltalainen laulaja, lauluntekijä, tuottaja ja multi-instrumentalisti. Hän perusti hard rock -yhtye California Breedin yhdessä  Glenn Hughesin ja Jason Bonhamin kanssa vuonna 2013. Yhtye julkaisi ensimmäisen albuminsa California Breed vuonna 2014 ja lopetti sitten toimintansa.

Watt on tuottanut ja kirjoittanut musiikkia muun muassa Justin Bieberille, Selena Gomezille, Bebe Rexhalle ja Hailee Steinfeldille. Vuonna 2021 hänet palkittiin vuoden tuottajan Grammy-palkinnolla.

 Ura 
Andrew Wattin ura sai alkunsa, kun hän livahti The Rootsin soundcheckiin; hänestä tuli bändin roudari ja "apupoika", ja lopulta hän sai jammailla heidän kanssaan. Wattin soitto teki vaikutuksen yhtyeeseen, ja The Rootsin kautta hän alkoi luoda kontakteja musiikkialalle.

Hän aloitti opinnot NYU:n Clive Davis School of Music -koulussa, mutta keskeytti ne kiertääkseen Eurooppaa laulaja-lauluntekijä Jared Evanin kanssa. Palattuaan rahattomana takaisin Yhdysvaltoihin hän hankki elantonsa soittamalla muotisuunnittelija John Varvatosin Boweryn vaateliikkeessä — samassa tilassa, jossa toimi aikanaan legendaarinen punk-klubi CBGB. Pian hän sai keikkapaikan poptähti Cody Simpsonin bändissä ja kiersi maailmaa lämmitellen Justin Bieberiä. Hän ystävystyi Bieberin kanssa ja alkoi pian kirjoittaa ja tuottaa kappaleita tälle ja muille popartisteille.

Vuonna 2013 Watt perusti hard rock -powertrion California Breed yhdessä Jason Bonhamin kanssa. Yhtye julkaisi hyvin vastaanotetun nimeään kantavan debyyttialbumin seuraavana vuonna ennen hajoamistaan. Vuonna 2015 Watt solmi levytyssopimuksen John Varvatos Recordsin kanssa ja julkaisi soolodebyytti-EP:nsä Ghost in My Head, jolla rumpuja soittivat Chad Smith (Red Hot Chili Peppers) ja Joey Castillo (ex-Queens of the Stone Age, Danzig). Seuraavien kahden vuoden aikana hän jatkoi omaa musiikkiaan työstäessään samalla kappaleita monille popartisteille, kuten Selena Gomezille, Bebe Rexhalle ja Hailee Steinfeldille.  

Vuonna 2017 Andrew Watt perusti oman studionsa vuokrataloon Beverly Hillsissä ja antoi sille nimen Gold Tooth. Suurin osa Wattin laulunkirjoitus- ja tuotantotyöstä on tapahtunut Gold Tooth -studiossa. Siellä sai alkunsa myös Pearl Jam -albumi Dark Matter vuoden 2021 sessioiden aikana, jolloin Watt työskenteli myös Pearl Jamin laulajan Eddie Vedderin sooloalbumin Earthling parissa.  Hän käyttää Gold Tooth nimeä myös omalle levy-yhtiölleen, jonka levyjen jakelijana toimii Atlantic Records. Tälle yhtiölle hän kiinnitti vuonna 2022 Iggy Popin, mikä johti Iggy Popin  Every Loser -albumin julkaisuun vuonna 2023. Watt joutui kuitenkin sulkemaan Gold Tooth -studionsa väliaikaisesti vuoden 2023 alussa tulvavahinkojen vuoksi.

Watt oli mukana kirjoittamassa ja tuottamassa The Rolling Stonesin vuoden 2023 Hackney Diamonds -albumia, joka oli The Rolling Stonesin ensimmäinen uusi levy lähes kahteen vuosikymmeneen ja heidän parhaiten arvosteltu julkaisunsa sitten vuoden 1981 klassikkoalbumin Tattoo You.

 Andrew Wattin sääntö 
Andrew Watt antaa legendaariselle tuottajalle Rick Rubinille tunnustusta yhdestä ratkaisevasta neuvosta, joka on auttanut häntä työskentelemään menestyksekkäästi tuottajana:“Sain onneksi tavata Rickin, kun aloin ensimmäistä kertaa menestyä tuottajana ja tehdä singlejä. Olin innoissani ja soitin hänelle biisejä, joita pidin hittinä. Hän kuunteli ja sanoi: ‘Nämä kappaleet ovat hienoja. Tuotanto kuulostaa hyvältä. Mutta ovatko nämä eri artisteja? Kaikki kuulostaa yhdeltä ja samalta artistilta. Sun täytyy varmistaa, ettet anna heille omaa soundiasi. Sun täytyy antaa heille heidän oma soundinsa.’” Otin sen todella sydämeeni. Kun työskentelen uusien artistien kanssa, joilla ei ole vielä pitkää uraa, työskentelemme paljon sen eteen, että löydämme: ‘Mikä on sun soundi?’ Kun taas kyse on artisteista, joita maailma on jo oppinut rakastamaan, mietin: ‘Mitä fanit haluavat kuulla?’ He haluavat kuulla bändin kuulostavan bändiltä. Miksi muuttaisit tai modernisoisit Rolling Stonesia? Tehdään mieluummin hemmetin hyvä Rolling Stones -albumi, jossa on hienoja biisejä ja kaikki ne elementit, joita Stones-levyltä halutaan kuulla. Annetaan moderniuden tulla vasta miksausvaiheessa.”

 Lähteet 

Luokka:Vuonna 1990 syntyneet
Luokka:Elävät henkilöt
Luokka:Yhdysvaltalaiset laulajat
Luokka:Yhdysvaltalaiset lauluntekijät
Luokka:Yhdysvaltalaiset musiikkituottajat
Luokka:Yhdysvaltalaiset multi-instrumentalistit
Luokka:Grammy-palkinnon saajat